Document ID: 31975R1625

NEUVOSTON ASETUS (ETY) N:o 1625/75,
annettu 26 päivänä kesäkuuta 1975,
Euroopan talousyhteisön ja Israelin valtion sopimuksessa määrätyistä suojatoimenpiteistä
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 ja 113 artiklan,
ottaa huomioon komission ehdotuksen,
ottaa huomioon edustajakokouksen lausunnon(1)
sekä katsoo, että
Euroopan talousyhteisön ja Israelin valtion välinen sopimus(2), jäljempänä "sopimus", allekirjoitettiin 11 päivänä toukokuuta 1975.
Sopimuksen 12-16 ja 25 artiklassa määrättyjen suojalausekkeiden ja suojatoimenpiteiden täytäntöönpanemiseksi olisi täsmennettävä yhteisön säännösten, erityisesti tuontiin sovellettavasta yhteisestä järjestelmästä 4 päivänä kesäkuuta 1974 annetun neuvoston asetuksen (ETY) N:o 1439/74(3) sekä suojautumisesta Euroopan talousyhteisöön kuulumattomien maiden harjoittamaa polkumyyntiä, palkkioita tai tukia vastaan 5 päivänä huhtikuuta 1968 annetun neuvoston asetuksen (ETY) N:o 459/68(4), sellaisena kuin se on viimeksi muutettuna asetuksella (ETY) N:o 2011/73(5), soveltamista koskevat yksityiskohtaiset säännöt,
ON ANTANUT TÄMÄN ASETUKSEN:
1 artikla
Jos kyseessä ovat käytännöt, joiden osalta on perusteltua, että yhteisö soveltaa sopimuksen 12 artiklassa määrättyjä toimenpiteitä, tai joiden osalta yhteisössä voidaan toteuttaa suojatoimenpiteitä sopimuksen 16 artiklan nojalla, komissio tekee tapausta tutkittuaan omasta aloitteestaan tai jäsenvaltion pyynnöstä päätöksen siitä, ovatko käytännöt sopimuksen mukaiset, sanotun kuitenkaan rajoittamatta tämän asetuksen 2 artiklan soveltamista.
Tarvittaessa neuvosto voi toteuttaa aiheellisia toimenpiteitä sopimuksen 12 ja 16 artiklassa määrätyin edellytyksin asetuksessa (ETY) N:o 1439/74 ja erityisesti sen 13 artiklan 2 ja 3 kohdassa säädettyä menettelyä ja yksityiskohtaisia sääntöjä noudattaen, sanotun kuitenkaan rajoittamatta tämän asetuksen 2 artiklan soveltamista.
2 artikla
Jos kyseessä on polkumyynti tai valtion tuki, joiden osalta on perusteltua, että yhteisö soveltaa sopimuksen 12 ja 14 artiklassa määrättyjä toimenpiteitä, polkumyyntitullien tai tasoitusmaksujen käyttöönottamisesta päätetään asetuksessa (ETY) N:o 459/68 säädettyä menettelyä ja yksityiskohtaisia sääntöjä noudattaen.
3 artikla
Jos kyseessä ovat käytännöt, joiden osalta on perusteltua, että yhteisö soveltaa sopimuksen 13, 15 ja 25 artiklassa määrättyjä toimenpiteitä, neuvosto voi näissä artikloissa määritellyin edellytyksin toteuttaa aiheelliset suojatoimenpiteet asetuksessa (ETY) N:o 1439/74 ja erityisesti sen 13 artiklan 2 ja 3 kohdassa säädettyä menettelyä ja yksityiskohtaisia sääntöjä noudattaen.
Kiireellisissä tapauksissa ja sopimuksen 13 ja 15 artiklassa määrätyin edellytyksin:
- komissio voi toteuttaa aiheelliset suojatoimenpiteet asetuksessa (ETY) N:o 1439/74 ja erityisesti sen 12 artiklan 2 ja 3 kohdassa säädettyä menettelyä ja yksityiskohtaisia sääntöjä noudattaen,
- kaikki jäsenvaltiot voivat toteuttaa varotoimenpiteinä edellä mainitun asetuksen 14 artiklan 1 kohdassa määriteltyjä suojatoimenpiteitä mainitun artiklan 2, 3 ja 4 kohdan mukaisesti.
4 artikla
1. Tämä asetus ei rajoita maatalouden yhteistä markkinajärjestelyä koskevien säännösten tai niistä johtuvien yhteisön tai kansallisten hallinnollisten määräysten eikä perustamissopimuksen 235 artiklan nojalla annettujen, maataloustuotteista jalostettuihin tavaroihin sovellettavien erityisten säännösten soveltamista; sitä sovelletaan täydentävästi.
2. Edellä 3 artiklan toisen alakohdan toista luetelmakohtaa ei kuitenkaan sovelleta näissä säännöksissä tarkoitettuihin tuotteisiin.
5 artikla
Komissio tekee sopimuksen 16 artiklassa määrätyt yhteisön ilmoitukset yhteistyöneuvostolle ja sekakomitealle.
6 artikla
Tämä asetus tulee voimaan 1 päivänä heinäkuuta 1975.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 26 päivänä kesäkuuta 1975.

Labels: 4
5
3
6
18
15